Morten Dahlin (V), 2023-12-07:
Tak for det.
Jeg vil gerne kvittere for behandlingen af lovforslaget, for ordførernes bemærkninger og også for den brede opbakning, der er til lovforslaget fra et meget, meget stort og meget, meget bredt flertal af Folketingets partier.
Det er der jo nok, fordi vi herinde godt ved, at vores behov for strøm vil vokse voldsomt i alle dele af vores samfund i fremtiden.
Hvis vi ikke laver nogen nye tiltag – og det gør vi jo nok, men hvis vi nu sagde, at vi slet ikke gjorde det – regner vi med, at strømforbruget i Danmark frem mod 2030 vil stige med 50 pct.
Oven i det kan man så lægge klimaforandringerne, man kan lægge krigen i Ukraine, og så synes jeg og regeringen, at det er meget tydeligt, at vi har brug for, at vores strøm bliver grøn, så vi kan vende ryggen til olie, kul og gas for at imødegå klimaforandringerne, som vi skal, for at tage et sikkerhedspolitisk skridt for Danmark og for Europa, som gør, at vi bliver uafhængige af despoter og diktaturers energi, og ikke mindst for også at skabe en masse arbejdspladser i Danmark.
Den hurtigste og den billigste vej til mere grøn strøm er at opsætte flere vindmøller og flere solceller på land.
Ser man på vindområdet, har Danmark en klar international styrkeposition.
Men den styrkeposition er ikke naturgiven.
Den position kommer ikke af sig selv, og derfor er det fuldstændig afgørende, hvis Danmark også i fremtiden skal være konkurrencedygtig på det her område, at vi skal have gode rammevilkår for vores grønne industri, og det kræver, at vi løbende sikrer mulighed for test af nye og bedre vindteknologier.
Jeg kunne høre en af ordførerne, der sagde, at man bare kunne gøre det i Texas.
Det er sikkert rigtigt.
Man kan godt gøre det i Texas, men så flytter arbejdspladserne bare med.
Arbejdspladserne flytter med testfaciliteterne.
Så hvis man gør det i Texas, flytter jobbene også til Texas, og hvad er det så for nogle job?
Hvis man spørger branchen selv, vurderer de, at de står for over 30.000 fuldtidsbeskæftigede i Danmark, og med følgeerhverv er det 60.000 ekstra.
Det er altså 90.000 mennesker, der får mad på bordet på grund af vindmølleindustrien i Danmark.
Det er da også en sjat.
Det er da også en hel del familier, der får mad på bordet på grund af vindmølleindustrien.
I øvrigt er 80 pct. af de job uden for hovedstaden.
Jeg vil gerne slå fast, at man ikke kan sige, at man går op i arbejdspladser i Produktionsdanmark, uden også at sikre, at der er en vindmølleindustri i Danmark.
For det er de arbejdspladser, der ligger i Produktionsdanmark.
Den her branche er til stede i mange landkommuner, og de bidrager mærkbart til vækst, beskæftigelse og job.
Derfor vil det her lovforslag også have positiv effekt for landdistrikterne – og heldigvis landdistrikterne i Danmark, ikke landdistrikterne i Texas.
Lovforslaget udmønter den politiske aftale fra september 2023, som hedder »Udmøntning af delelement i aftale om »Gode rammevilkår for forsøgsmøller« af 14. september 2023 – tilpasning af Høvsøre Testcenter«.
Med lovforslaget foreslår vi så, at rammerne for Testcenter Høvsøre ændres, så der muliggøres test af færre, men højere vindmøller på op til 275 m.
Den foreslåede tilpasning vil gøre testcenteret mere relevant i forhold til test af vindmøller, hvorved der udvikles løbende forskellige modeller, der bliver højere og større.
Tilpasningen vil derfor også bidrage til at sikre branchen og den grønne industri de nødvendige testfaciliteter i Danmark.
Det skal selvfølgelig ske, men det skal ske på en måde, hvor man tager hensyn til omgivelser, hvor man tager hensyn til lokalsamfund, og hvor der sikres kompensation til naboer.
For en ændring af vindmøllernes maksimale højde vil få konsekvenser for beboerne i nærheden af testcenteret.
Da den maksimale højde for møllerne øges, vil der blive behov for at opkøbe eller ekspropriere to boliger for at kunne overholde afstandskravet, som ligger i bekendtgørelsen om planlægning for og tilladelse til opstilling af vindmøller.
Det er vi alle sammen enormt kede af.
Det er også blevet italesat flere gange i dag, og vi skal nok stå til rådighed med svar på alle de spørgsmål, der også er blevet rejst på talerstolen.
Der vil være mulighed for at søge værditabsbetaling for det værditab, der måtte være på beboelsesejendommene som følge af den foreslåede tilpasning af testcenteret.
Som følge af at vi nu øger højden på møllerne, indeholder lovforslaget også en ændring af den allerede eksisterende mulighed for at anmode om overtagelse af boliger i området, så flere boligejere får den mulighed.